Na osnovu člana 12 Zakona o nevladinim organizacijama (“Sl. list CG”, br. 39/2011 i 37/2017) Skupština Internacionalne policijske asocijacije - Sekcija Crna Gora, donosi

**S T A T U T**

**Internacionalne Policijske Asocijacije**

**Sekcija Crna Gora**

 **Opšte odredbe**

**Član 1**

Odredbama Statuta Internacionalne policijske asocijacije - Sekcija Crna Gora (u daljem tekstu: Statut), uređuje se: naziv i sjedište Internacionalne Policijske Asocijacije Sekcija Crna Gora (u daljem tekstu Sekcija); ciljevi i djelatnosti radi kojih je Sekcija osnovana; organi Sekcije, njihova ovlašćenja, sastav, način izbora, opoziva, rada i sazivanja sjednica organa upravljanja, kvorum i način odlučivanja, kao i mandat organa upravljanja; način izbora i opoziva lica ovlašćenog za zastupanje i njegov mandat; postupak izmjena i dopuna statuta i način donošenja drugih opštih akata organizacije; način ostvarivanja javnosti rada; način finansiranja; raspolaganje imovinom, uključujući i raspolaganje u slučaju prestanka rada nevladine organizacije; oblik i sadržinu pečata; prestanak rada; uslovi za sticanje i gubitak članstva; prava i obaveze članova, uključujući i način ostvarivanja prava na sazivanje skupštine kad ona nije sazvana u roku utvrđenom statutom; način vođenja evidencije članova i druga pitanja od značaja za djelovanje i rad Sekcije.

**Član 2**

Sekcija garantuje zajednički rad, odlučivanje i odgovornost te ravnopravnost svih članova Sekcije u ostvarivanju njihovih prava, dužnosti i odgovornosti koji su utvrđeni ovim Statutom i propisima bez obzira na funkciju, zvanje, jezik, pol, rasu i religiju.

**Naziv i sjedište Sekcije**

**Član 3**

 Puni naziv Sekcije glasi: „Internacionalna Policijska Asocijacija - Sekcija Crna Gora", a skraćeni naziv Sekcije glasi: „IPA – Sekcija Crna Gora.

 Na engleskom jeziku puni naziv Sekcije glasi: „International police association – Section of Montenegro", a skraćeni naziv Sekcije glasi: „IPA – Section Montenegro ".

Sjedište Sekcije je u Podgorici, Bulevar Svetog Petra Cetinjskog broj 22.

 **Oznake Sekcije-Amblem Sekcije**

**Član 4**

Amblem Sekcije je znak sljedećeg opisa: u sredini se nalazi globus s označenim kontinentima crvene i morem plave boje, okružen pojasom plave boje, u kojem se, žutim slovima

nalazi natpis INTERNATIONAL POLICE ASSOCIATION. Globus ima meridijane i paralele, u pozadini globusa nalazi se osmougaona zvijezda, lijevo i desno se nalazi zlatni klas koji u donjem djelu povezuje lente sa natpisom na esperanto jeziku SERVO PER AMIKECO, što znači “Služba kroz prijateljstvo”.

Amblem je zaštićen međunarodnim autorskim pravom, (c) by IPA 1974). Regije i podregije imaju svoj amblem koji je identičan amblemu sekcije sa dodatkom naziva regije ili podregije.

**Pečat Sekcije**

**Član 5**

Sekcija ima pečat okruglog oblika prečnika 35 mm. Čini ga internacionalni simbol Sekcije sa natpisom INTERNACIONALNA POLICIJSKA ASOCIJACIJA koji okružuje globus svijeta s osmougaonom zvijezdom. U donjem dijelu se nalazi lenta sa natpisom SERVO PER AMIKECO, ispod kojeg je natpis SEKCIJA CRNA GORA sa brojem jedan (1), Regija centar sa brojem dva (2), Regija sjever sa brojem tri (3) i Regija jug sa brojem četiri (4).

 Štambilj IPA Sekcije je pravougaonog oblika, dimenzije 4,7 x 1,7 cm, sadrži puni naziv, sjedište i znak IPA Sekcije, kao i prostor za upis broja akta i datum zavođenja.

Podregije nemaju svoj pečat.

 **Javnost rada Sekcije**

**Član 6**

Rad Sekcije je javan. Skupština Sekcije (u daljem tekstu: Skupština) može odlučiti da se sjednice odnosno rasprava po pojedinim tačkama dnevnog reda održi bez prisustva javnosti.

Javnost rada garantuje se i ostvaruje pravovremenim i istinitim izvještavanjem članova Sekcije putem sajta Sekcije ili na drugi prikladan način.

**Ciljevi i djelatnosti Sekcije**

**Član 7**

Sekcija je nevladino udruženje čiji je cilj saradnja i stvaranje prijateljskih veza među članovima na nacionalnom i međunarodnom nivou.

Sekcija djeluje u skladu s principima koji su određeni Opštom deklaracijom o ljudskim pravima usvojenom od Ujedinjenih nacija 1948. godine.

Ciljevi uključuju razvoj kulturnih odnosa među članovima; unapređenje njihovih znanja; razmjena iskustava; zauzimanje za zaštitu vrijednosti od opšteg interesa, zaštitu ljudskih prava i sloboda, zaštitu i unapređenje prava osoba sa invaliditetom, zaštitu i razvoj prava manjinskih naroda i zajednica, inkluziju Roma u Crnoj Gori i zaštitu i unapređenje prava žena; podsticanje i unapređenje ekoloških, kulturnih, nacionalnih, prosvjetnih, socijalnih, strukovnih, zdravstvenih, sportskih, informacionih, humanitarnih, tehničkih, naučnih i drugih uvjerenja i ciljeva; njegovanje uzajamne pomoći u društvenoj oblasti na nacionalnom i međunarodnom nivou; sve bez sticanja dobiti.

**Član 8**

Da bi ostvarila svoje ciljeve, Sekcija obavlja sledeće djelatnosti:

- Razmjenjuje iskustva u području policijskog djelovanja na svim nivoima u obliku savjetovanja, predavanja, kongresa, tribina, seminara i drugih stručnih skupova;

- Razvija saradnju sa organima, tijelima i asocijacijamana nacionalnom i međunarodnom nivou;

- Organizacija, podsticanje i sprovođenje preventivnih programa;

- Humanitarne aktivnosti;

- Organizovanje studijskih i drugih putovanja u cilju strukovnog povezivanja te stručnog i profesionalnog usavršavanja članova;

- Izdavačka i istraživačka djelatnost;

- Organizovanje društvenih i sportskih manifestacija u zemlji i inostranstvu;

- Obavljanje drugih poslova i djelatnosti koji doprinose ostvarivanju ciljeva Sekcije.

**Svojstvo i zastupanje Sekcije**

**Član 9**

U ostvarivanju ciljeva i zadataka Sekcija djeluje samostalno.

Političko djelovanje u okviru Sekcije je zabranjeno.

Sekcija ima status pravnog lica iupisana je u registar nevladinih organizacija kod nadležnog organa državne uprave.

 Sekciju predstavljaju i zastupaju predsjednik, zamjenik predsjednika i generalni sekretar.

Statut IPA sekcije Crna Gora stupa na snagu danom donošenja.

**Članstvo u Sekciji, prava i obaveze članova**

**Član 10**

Članstvo u Sekciji je na dobrovoljnoj osnovi i stiče se potpisivanjem molbe za učlanjenje i izjave o plaćanju članarine, odnosno uplatom članarine na račun Sekcije, osim počasnih članova i IPA prijatelja, koji postaju članovi odlukom Skupštine na predlog Upravnog odbora i polaznika JU Viša stručna škola Policijska akademija u Danilovgradu, koji prigodnom prilikom dobijaju člansku kartu.

Članovi Sekcije mogu biti:

1) zaposleni i bivši službenici i namještenici Ministarstva unutrašnjih poslova i Uprave policije,

2) zaposleni i bivši službenici i namještenici Agencije za nacionalnu bezbjednost, Policijske akademije u Danilovgradu i Uprave za izvršenje krivičnih sankcija i

3) polaznici JU Viša stručna škola Policijska akademija u Danilovgradu.

Članstvo u Sekciji može biti redovno, počasno, pridruženo i kao IPA prijatelj.

Redovni i pridruženi članovi, pored navedenog u stavu 1 ovog člana, dostavljaju i dokaza sui li su bili pripadnici organa iz stave 2 ovog člana.

Članovi Sekcije dobijaju identifikacione kartice, o čemu Generalni sekretar Sekcije vodi evidenciju.

Član može imati i značku, o čemu Generalni sekretar takođe vodi evidenciju.

Izgled identifikacione kartice i značke se utvrđuje odlukom Skupštine.

Članstvo u Sekciji prestaje:

- smrću člana

- prestankom djelovanja Sekcije,

- pisanom izjavom o istupanju iz članstva,

- ne plaćanjem godišnje članarine,

- isključenjem iz članstva.

**Član 11**

Prava članova Sekcije:

- učešća i odlučivanja u upravljanju Sekcije,

- predlaganja i biranja svojih predstavnike u organima Sekcije,

- predlaganja aktivnosti i načina rada Sekcije,

- učestvovanja u aktivnostima Sekcije prema vlastitom izboru i interesu i

- informisanosti o radu Sekcije,

- kandidovanja za organe Sekcije,

- nošenja i korišćenja simbola Sekcije, u skladu sa propisima.

- dobijanje identifikacione kartice i značke, na način koji utvrđuje Skupština odlukom.

Obaveze članova Sekcije:

- ostvarivanje ciljeva Sekcije,

- poštovanje pravila Sekcije i odluka organa Sekcije,

- uzdržavanje od aktivnosti koje mogu štetiti ugledu i ciljevima Sekcije i

- plaćanje članarine, osim počasnih članova i IPA prijatelja.

**Redovni članovi Sekcije**

**Član 12**

Redovni članovi Sekcije su lica iz člana 10 ovog Statuta.

Redovni članovi Sekcije plaćaju godišnju članarinu, osim polaznici JU Viša stručna škola Policijska akademija u Dnilovgradu.

**Počasni članovi Sekcije**

**Član 13**

Počasni član je lice koje je zbog izuzetnih zasluga za razvoj i djelovanje Sekcije dobilo takav status. O dodjeli titule počasnog člana odlučuje Skupština, na prijedlog Upravnog odbora.

Počasni član može biti i strani državljanin.

Počasni članovi ne plaćaju članarinu, ne mogu učestvovati u radu organa upravljanja i nemaju pravo odlučivanja.

 **IPA Prijatelj**

 **Član 14**

IPA prijatelj je lice koje je zbog zasluga za razvoj i djelovanje Sekcije dobilo takav

status. O dodjeli titule IPA prijatelja odlučuje Skupština, na prijedlog Upravnog odbora.

IPA prijatelj može biti i strani državljanin.

IPA prijatelji ne plaćaju članarinu, ne mogu učestvovati u radu organa upravljanja i nemaju pravo odlučivanja.

**Pridruženi članovi Sekcije**

**Član 15**

Pridruženi članovi su pripadnici policije zemalja koje nijesu članice Internacionalne policijske asocijacije ili imaju sekcije u osnivanju. Pridruženi članovi ne mogu biti birani u organe Sekcije i nemaju pravo odlučivanja.

Pridruženi članovi Sekcije plaćaju godišnju članarinu.

 **Isključenje iz Sekcije**

**Član 16**

 Član Sekcije može biti isključen iz članstva ako svojim djelovanjem šteti ugledu Sekcije ili djeluje u suprotnosti sa odredbama Statuta.

Odluku o isključenju donosi Upravno odbor sa dvije trećine (2/3) prisutnih članova,
na obrazloženi prijedloga Etičkog odbora.

Na odluku o isključenju može se izjaviti žalba Skupštini Sekcije, koja odlučuje sa dvije
trećine (2/3) prisutnih članova, na prvoj sledećoj sjednici i odluka po žalbi je konačna.

Žalba se izjavljuje u roku od osam (8) dana od dana prijema odluke o isključenju.

Od momenta pokretanja postupka isključenja iz članstva, do donošenja konačne odluke, prava člana miruju.

**Član 17**

 Članovima koji su isključeni iz Sekcije ne vraća se uplaćena članarina niti novčani iznosi dati Sekciji u vidu donacija i obavezuju se da Sekciji vrate identifikacionu karticu i značku.

Član Sekcije kojem je prestalo članstvo zbog neplaćanja članarine može ponovo postati član kada po;ne sa pla'anječlanarine.

**Organi i organizacija Sekcije**

**Član 18**

Organi Sekcije su:

- Skupština,

- Upravni odbor,

- Nadzorni odbor,

- Etički odbor,

- Predsjednik,

- Zamjenik predsjednika,

- Potpredsjednici,

- Generalni Sekretar,

- Blagajnik,

- Stalni zapisničar,

- Lice zaduženo za odnose sa javnošću- PR,

- Delegat u IEC-u,

- Komisija za kontrolu izbora.

Članovi Sekcije se, prilikom izbora, mogu kandidovati samo za izbor u jedan organ Sekcije.

Izbori se sprovode javnim ili tajnim glasanjem.

**Regije,** **podregije i klubovi**

**Član 19**

 U okviru Sekcije formiraju se tri (3) Regije: Regija Centar, Regija Sjever, Regija Jug. Sjedišta Regija su u mjestima rada predsjednika Regija.

 U okviru Regije Centar, na područjima koje obuhvataju sve organizacione cjeline na teritorijalnoj nadležnosti Podgorice i Nikšića, mogu se osnivati podregije.

 U okviru Regije Sjever, na područjima koje obuhvataju sve organizacione cjeline na teritorijalnoj nadležnosti Berana, Bijelog Polja i Pljevalja, mogu se osnivati podregije.

 U okviru Regije Jug, na područjima koje obuhvataju sve organizacione cjeline na teritorijalnoj nadležnosti Bara, Budve i Herceg Novog, mogu se osnivati podregije.

 Regije imaju samostalnost u svom radu, shodno Statutu.

 Podregije se osnivaju sa sjedištem u istoimenim oganizacionim jedinicama, uz saglasnost Upravnog odbora Sekcije, na inicijativu najmanje deset članova koji imaju prebivalište ili su zaposleni u tim organizacionim jedinicama. Uslov osnivanja podregije je da je prethodno osnovana regija.

U okviru Sekcije, od strane članova mogu se formirati i klubovi za jednu ili više sličnih interesovanja-hobija. Klub mogu formirati 5 i više članova uz saglasnost Upravnog odbora.

Odredbe statuta Sekcije primenjuju se i na regije, podregije i klubove.

**Organi regija**

**Član 20**

Organi Regija su:

-Skupština regije,

-Izvršni odbor,

-Predsjednik,

-Potpredsjednik,

-Sekretar

 Regiju na Skupštini Sekcije predstavljaju predsjednik, sekretar i sedam četiri članova regije, koje predlaže izvršni odbor regije.

 Izvršni odbor regije čine: predsjednik, sekretar i presjednici podregija. U slučaju parnog broja glasova, odlučuje glas predsjednika regije ili predsjedavajućeg koji ga mijenja.

Regija može imati više potpredsjednika.

 **Organi podregija**

**Član 21**

Organi podregija su:

-Skupština,

-Predsjednik i

-Sekretar

Podregiju na skupštini regije predstavljaju dva člana.

 Podregija se osniva na predlog izvršnog odbora regije, uz saglasnost Upravnog odbora Sekcije na prvoj sjednici Skupštine Sekcije.

 Podregije nijesu direktno zastupljene na Skupštini Sekcije.

**Prestanak rada Regije – Podregije**

**Član 22**

 Regija-Podregija, prestaje sa radom na osnovu odluke Skupštine, odlikom za koju je glasalo 50% i više od ukupnog broja delegata Skupštine.

Inicijativu za prestanak rada može podnijeti Upravni odbor, Izvršni odbor predmetne regije, ili dvije trećine (2/3) njenih članova.

**Skupština**

**Član 23**

 Skupština je najviši organ Sekcije i njome predsjedava predsjednik Skupštine.

Mandat članova Skupštine traje četiri (4) godine i može se jednom ponoviti.

Skuštinu čine članovi Upravnog odbora i po četiri (4) člana regija.

Skupština donosi odluke u redovnom ili vanrednom zasijedanju. Redovno zasijedanje je jednom godišnje.

 Na poziv Upravnog odbora sjednici Skupštine Sekcije mogu prisustvovati drugi članovi Sekcije, bez prava odlučivanja.

**Član 24**

 Skupština po potrebi zasijeda i vanredno, na prijedlog Upravnog odbora ili jedne trećine redovnih članova Skupštine. Inicijativa za sazivanje vanredne Skupštine, podnosi se u pisanoj formi i mora sadržati potpise inicijatora.

 Vanrednu Skupštinu saziva predsjednik Skupštine u roku od 30 (trideset) dana od podnošenja inicijative, a ukoliko to ne učini, vanrednu Skupštinu mogu sazvati inicijatori. Sazivanjem vanredne Skupštine, predlaže se i dnevni red. Na vanrednoj Skupštini raspravlja se samo u okviru predloženog dnevnog reda.

 Sazivanje Skupštine vrši se pisanim pozivom članovima, koji sadrži podatke o mjestu i vremenu održavanja sjednice Skupštine sa prijedlogom dnevnog reda.

**Član 25**

 Odluke Skupštine se donose u skladu sa opštim propisima, Statutom Sekcije i obavezne su za sve članove Sekcije. Skupština može pravosnažno donositi odluke ako je obezbijeđena većina glasova redovnih članova (50% +1).

Skupština odlučuje javnim ili tajnim glasanjem, nakon prethodnog izjašavanja prisutnih članova.

 Odluke o promjeni Statuta, prestanku djelovanju Sekcije i o drugim akatima Sekcije, donose se dvotrećinskom većinom prisutnih članova.

**Član 26**

Skupština je nadležna za:

-donošenje, mijenjanje i dopunu Statuta,

-donošenje drugih akata nepohodnih za djelovanje Sekcije,

-donošenje planova rada i finansijskog poslovanja,

-razmatranje i usvajanje izvještaja o radu i finansijskih izvještaja,

-biranje i razrješavanje članova Upravog odbora, Nadzornog odbora, Etičkog odbora,

-donošenje odluka o isključenju članova Sekcije u drugostepenom postupku,

-odlučivanje o prijedlozima i prigovorima članova Sekcije u drugom stepenu,

-odlučivanje o prestanku rada Sekcije,

-odlučivanje o drugim pitanjima od značaja za rad Sekcije.

**Član 27**

 Skupština može opozvati i razriješiti članove organa Sekcije i prije isteka vremena na koje su izabrani ukoliko prekorače svoja ovlašćenja ili ne izvršavaju savjesno povjerene obaveze, i ako ne postupaju u skladu sa ovim Statutom.

 Ukoliko Skupština razrješava sve članove organa Sekcije, tada bira nove članove sa punim mandatom, a ukoliko razrješava pojedine članove organa Sekcije, bira nove članove na vrijeme do isteka mandata u čiji su sastav birani. Član organa Sekcije može zatražiti svoje razrješenje prije isteka mandata na koji je izabran, s tim da je dužan obavljati svoju dužnost do donošenja odluke o razrješenju.

 Skupština je dužna donijeti odluku o zahtjevu za razrješenje iz članstva u organu Sekcije na prvoj narednoj sjednici.

 Skupština može na predlog Upravnog odbora imenovati počanog predsjednika Sekcije.

Sva unutrašnja pitanja Sekcije koja nisu uređena Statutom uređuju se opštim aktima koje donosi Skupština na predlog Upravnog odbora.

**Upravi odbor**

**Član 28**

 Upravni odbor je operativno-izvršno tijelo Sekcije koje se sastoji se od dvanaest (12) članova, izabranih sa 50%+1 glasova, javnim ili tajnim glasanjem, koji čine: predsjednik, zamjenik predsjednika, potpredsjednici, generalni sekretar, blagajnik, predsjednici i sekretari regija. Biraju se na period od četiri (4) godine, a mandat se može jednom ponoviti.

 Članovi Upravnog odbora se imenuju na Skupštini i to momentom izbora na dužnost.

Predsjednik Sekcije je ujedno i predsjednik Upravnog odbora.

**Član 29**

 Sjednice Upravnog odbora održavaju se prema potrebi i mogu biti elektronske.

Odluke se donose većinom glasova prisutnih 50% i više članova. U slučaju da je ishod glasanja paran broj, odlučuje glas predsjednika UO.

**Član 30**

Upravni odbor je nadležan da:

- sprovodi program rada Sekcije,

- utvrđuje prijedlog Statuta, njegove izmjene i dopune,

- donosi akte neophodne za rad Sekcije,

- utvrđuje prijedloge godišnjeg plana rada Sekcije i finansijskog poslovanja Sekcije, koje dostavlja Skupštini na usvajanje,

- utvrđuje prijedloge izvještaja o radu i finansijskom poslovanju Sekcije, koje dostavlja Skupštini na usvajanje,

- imenuje i razrješava dužnosti Tehničkog sekretara, Stalnog zapisničara, Lice zaduženo za odnose sa javnošću –PR i delegata u IEC,

- predlaže Skupštini na odlučivanje prijedlog za dodjelu priznanja koje su u nadležnosti Skupštine,

- odlučuje o priznanjima iz svoje nadležnosti,

- predlaže Skupštini osnivanje odbora i drugih tijela koja pomažu ostvarivanju ciljeva Sekcije,

- odlučuje o načinu obavljanja administrativnih poslova Sekcije,

- obavlja i druge poslove neophodne za rad Sekcije.

 **Nadzorni odbor**

**Član 31**

 Nadzorni odbor čine predsjednik i dva člana, koji su izabrani na Skupštini Sekcije.

Mandat Nadzornog odbora je četiri (4) godine i može se jednom ponoviti.

Članovi Nadzornog odbora biraju se 2/3 , javnim ili tajnim glasanjem na posebnom listiću za glasanje.

 Član Nadzornog odbora ne može biti član Upravnog odbora niti obavljati druge funkcije
u tijelima Sekcije.

 Nadzorni odbor punopravno odlučuje većinom glasova.

 Predsjednika Nadzornog odbora biraju njegovi članovi. Predsjednik saziva sjednice
Nadzornog odbora, rukovodi radom i obavlja druge poslove koje mu povjeri Skupština ili
Upravni odbor. Predsjednik Nadzornog odbora podnosi godišnji izvještaj o radu Nadzornog odbora Skupštini na usvajanje.

Članovi Nadzornog odbora za svoj rad odgovaraju Skupštini.

**Član 32**

Nadzorni odbor nadzire:

- primjenu odredaba Statuta i drugih akata Sekcije,

- materijalno-finansijsko poslovanje i korišćenje imovine Sekcije,

- realizaciju odluka organa Sekcije.

Nadzorni odbor obavlja i druge poslove koje mu povjeri Skupština i može predlagati Upravnom odboru i predsjedniku Sekcije smjernice djelovanja Sekcije u vezi sa stavom 1 ovoga člana.

**Član 33**

 Nadzorni odbor ima pravo da traži i dobije na uvid dokumentaciju o radu Sekcije.

Svi organi Sekcije, Regija i Podregija, dužni su bez odlaganja omogućiti Nadzornom odboru uvid u zatraženu dokumentaciju i dati tražena obavještenja.

 Članovi Nadzornog odbora mogu biti prisutni sjednicama UO bez prava odlučivanja.

Nadzorni odbor može zatražiti sazivanje sjednice Upravnog odbora ako utvrdi nepravilnosti u finansijskom ili drugom poslovanju Sekcije, nepravilnosti u izvršavanju poslova Sekcije ili u sprovođenju Statuta Sekcije i drugih akata Sekcije.

 Prilikom svake kontrole koju sprovede, Nadzorni odbor je dužan da sačini odgovarajući izvještaj koji podnosi Skupštini na usvajanje.

**Etički odbor**

**Član 34**

 Etički odbor ima 3 (tri) člana koje bira Skupština.

Izbor članova Etičkog odbora vrši se na Skupštini javnim ili tajnim glasanjem. Imenovani članovi Etički odbor između sebe biraju predsjednika, a njihov mandat je 4 (četiri) godine i može se jednom ponoviti.

 Član Etičkog odbora ne može biti član Upravnog odbora niti obavljati druge funkcije u tijelima Sekcije.

**Član 35**

 Etički odbor djeluje u cilju zaštite ugleda Sekcije, rješavanja sporova vezanih za kršenje ovog Statuta i drugih opštih akata Sekcije i donošenja odluka u mogućim sporovima između članova Sekcije. Način rada Etičkog odbora uređuje se poslovnikom.

 Etički odbor podnosi godišnji izvještaj Skupštini na usvajanje.

**Član 36**

Etički odbor može izreći sledeće mjere:

- opomenu,

- javnu opomenu,

- predlog za isključenje iz Sekcije.

 **Predsjednik**

**Član 37**

 Predsjednik predstavlja i zastupa Sekciju i predsjedava sjednicama Upravnog odbora i Skupštine.

Predsjednika bira Skupština na vrijeme od 4 (četiri) godine sa mogućnošću reizbora na još jedan mandat.

 Dužnosti Predsjednika su da:

- predstavlja i zastupa Sekciju u zemlji i inostranstvu,

- sprovodi odluke Skupštine i Upravnog odbora i rukovodi radom Sekcije,

- predlaže mjere za unapređenje rada Sekcije,

- zakazuje sastanke Upravnog odbora,

- potpisuje akte.

**Član 38**

**Zamjenik predsjednika**

Zamjenika predsjednika bira Skupština na vrijeme od 4 (četiri) godine sa mogućnošću reizbora na još jedan mandat.

Zamjenik predsjednika:

- zastupa Sekciju u slučaju odsutnosti predsjednika,

- mijenja predsjednika po potrebi i

- koordinira radom članova Upravnog odbora.

**Potpredsjednik**

**Član 39**

Predsjednik Sekcije može imati dva ili više potpredsjednika.

Dužnosti potpredsjednika su:

- učestvovanje u organizaciji rada Sekcije,

- obavljaju aktivnosti koje se odnose na sport, kulturu, humanitarna i socijalna pitanja i

- obavljaju i druge poslove koje im povjeri predsjednik, odnosno Upravni odbor.

O svom radu potpredsjednici su dužni da podnose izvještaj Upravnom odboru.

**Generalni sekretar**

**Član 40**

 Generalni sekretar pomaže predsjedniku u radu. Bira ga Skupština na vrijeme od 4 (četiri) godine sa mogućnošću reizbora na još jedan mandat.

 Osnovne dužnosti Generalnog sekretara su da:

- predstavlja i zastupa Sekciju u zemlji i inostranstvu u skladu sa odlukama Upravnog odbora,

- sprovodi aktivnosti za održavanje sjednica Skupštine i Upravnog odbora,

- učestvuje u pripremi nacrta prijedloga opštih akata koje donosi Skupština,

- vodi registar članova Sekcije,

- stara se o uplati članarine.

**Blagajnik**

**Član 41**

 Blagajnika bira Skupština na period od 4 (četiri) godine sa mogućnošću reizbora na još jedan mandat.

Osnovne dužnosti Blagajnika su da:

- vodi blagajničko poslovanje Sekcije i blagajnički dnevnik,

- prati stanje na računu Sekcije,

- obavlja druge poslove, koje mu povjere Upravni odbor i Predsjednik Sekcije.

**Stalni zapisničar**

**Član 42**

 Stalnog zapisničara bira Upravni odbor na period od 4 (četiri) godine.

 Osnovne dužnosti Stalnog zapisničara su da:

- vodi zapisnike sa sjednica Skupštine i Upravnog odbora,

- obavlja i druge poslove za potrebe Skupštine, Upravnog odbora i Predsjednika.

**Član Upravnog odbora zadužen za odnose sa javnošću–PR**

**Član 43**

 Člana Upravnog odbora zadužen za odnose sa javnošću-PR bira Upravni odbor na period od 4 (četiri) godine.

Osnovne dužnosti PR-a su da:

- obavlja komunikaciju i informisanje članstva o aktivnostima Sekcije,

- ažurira sajt Sekcije,

- obavlja i druge poslove za potrebe Upravnog odbora i Predsjednika Sekcije.

**Delegat u IEC**

**Član 44**

 Stalnog zapisničara bira Upravni odbor na period od 4 (četiri) godine.

IEC delegat predstavlja i zastupa Sekciju na Svjetskom Kongresu i konferencijama Međunarodnog Izvršnog komiteta (IEC), u skladu sa odlukama Skupštine i Upravnog odbora Sekcije i obavlja komunikaciju i informisanje Internacionalne policijska asocijacije.

**Komisija za kontrolu izbora**

 **Član 45**

 Komisija za kontrolu izbora (u daljem teksu: Komisija) je tročlani organ privremenog karaktera koji bira Upravni odbor Sekcije, a čine ga predsjednik i dva člana.

 Komisija vrši provjere ispravnosti kandidatura i sačinjava listu kandidata za:

-Upravni odbor,

-Nadzorni odbor,

-Etički odbor.

Rad Komisije je uređen Uputstvom o radu Komisije.

**Imovina i finansiranje Sekcije**

**Član 46**

Imovinu Sekcije čine prihodi od:

- članarine,

- poklona,

- donacija,

- zakupnine,

- sredstava ostvarenih obavljanjem dopuštenih djelatnosti Sekcije,

- naknada organizovanjem stručnih skupova, seminara ili predavanja i

- na drugi način koji nije u suprotnosti sa propisima.

 **Član 47**

 Finansijsko poslovanje Sekcije se određuju finansijskim planom Sekcije, koji se usvaja na redovnoj Skupštini.

Upotrebu novčanih sredstava, najmanje jednom godišnje kontroliše Nadzorni odbor i o tome sačinjava izvještaj koji podnosi Skupštini.

**Član 48**

 Članarina na godišnjem nivou iznosi 15 eura i uplaćuje na račun Sekcije neposredno od članova ili posredstvom posladavca odbijanjem od zarade.

Cijena suvenir značke iznosi 30 eura i plaća se uplatom na račun Sekcije.

Dio članarine, čiju visinu određuje Međunarodni Savjet (Izvršni Savjet IPA), blagajnik uplaćuje Internacionalnoj policijskoj asocijaciji, kao međunarodnu taksu, namijenjenu za administrativne potrebe funkcionisanja asocijacije.

Novčana sredstva Sekcije se koriste za ostvarivanje ciljeva Sekcije.

**Prestanak rada Sekcije**

**Član 49**

Sekcija prestaje sa radom na osnovu odluke Skupštine, prihvaćenom od strane 2/3 (dvije trećine) njenih članova, u roku od 3 (tri) dana od dana dostavljanja te odluke nadležnom Ministarstvu, ako je proteklo dvostruko više vremena od vremena utvrđenog ovim Statutom za održavanje Skupštine, a ona u međuvremenu nije održana i u drugim slučajevima propisanim opštim aktima.

Uz akt iz stava ovog člana, Sekcija je dužna da dostavi nadležnom organu zapisnik sa sjednice Skupštine, dokaz o podnijetom završnom finansijskom računu, dokaz o izmirenim poreskim i drugim javnim dugovanjima i finansijski izvještaj o stanju Sekcije na dan donošenja odluke o prestanku rada.

**Prelazne i završne odredbe**

**Član 50**

Ovaj Statut stupa na snagu danom donošenja, kada prestaje da važi ranije važeći Statut Sekcije.

Broj **PREDSJEDNICA**

U Podgorici **Biljana Dulović**